Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka konaného
dňa 29. mája 2007

Materiál číslo: 45/2007

K bodu: Vyhodnotenie plnenia uznesení Miestneho zastupiteľstva mestskej časti Bratislava-Petržalka splatných z predchádzajúceho volebného obdobia______

Predkladá:					Návrh uznesenia:
Marián Miškanin				
poverený prednosta MÚ			v prílohe		

Prerokované:
v miestnej rade
dňa 17.5.2007

Spracovateľ:					
Denisa Paulenová
organizačné oddelenie

Návrh uznesenia:

Miestne zastupiteľstvo mestskej časti Bratislava- Petržalka

1. b e r i e   n a   v e d o m i e 

Vyhodnotenie plnenia uznesení Miestneho zastupiteľstva mestskej časti  Bratislava-Petržalka splatných z prechádzajúceho volebného obdobia 

2. r u š í

uznesenia Miestneho zastupiteľstva mestskej časti Bratislava-Petržalka:
-	č. 136 z 25.5.2004 z dôvodu dlhodobého neplnenia uznesenia
-	č. 246 z 28.6.2005 z dôvodu nedostatku finančných prostriedkov
-	č. 265 z 4.10.2005 z dôvodu neaktuálnosti
-	č. 305 z 28.2.2006 – úlohy vyplývajú z funkčnej náplne kontrolóra
-	č. 311 z 28.3.2006 z dôvodu neaktuálnosti
-	č. 349 z 27.6.2006 z dôvodu nedostatku finančných prostriedkov 
-	č. 356 z 27.6.2006 v odporúčacej časti z dôvodu neaktuálnosti
-	č. 361 z 11.7.2006 z dôvodu neaktuálnosti
-	č. 353 z 21.11.2007 z dôvodu nedostatku finančných prostriedkov 

3. u k l a d á 

prednostovi miestneho úradu

zaradiť platné uznesenia do kontroly uznesení predkladaných na zasadnutie miestneho zastupiteľstva

Dôvodová správa

Uznesením Miestneho zastupiteľstva mestskej časti Bratislava-Petržalka č. 32 z 27. februára 2007 Miestne zastupiteľstvo mestskej časti Bratislava-Petržalka uložilo prednostovi miestneho úradu predložiť poslancom do 31. 3.2007 zoznam uznesení, ktorých platnosť presahuje do januára 2007. Zoznam  týchto uznesení z rokov 2004 - 2006 bol poslancom miestneho zastupiteľstva zaslaný organizačným oddelením elektronickou poštou.
Nakoľko sa operatívna porada starostu zaoberala vecným vyhodnotením plnenia uvedených uznesení, je poslancom predkladaný materiál, ktorý obsahuje plnenie uznesení, návrh na kontrolu uznesení, ako aj návrh na zrušenie uznesení.
Materiál bol prerokovaný na zasadnutí Miestnej rady mestskej časti Bratislava-Petržalka, ktorá ho uznesením č. 42 odporučila predložiť na rokovanie miestneho zastupiteľstva.

Vyhodnotenie plnenia
uznesení Miestneho zastupiteľstva mestskej časti Bratislava-Petržalka 
splatných z predchádzajúceho volebného obdobia

č. 136 z 25.5.2004:
Návrh na finančné zabezpečenie škôl v prírode

Miestne zastupiteľstvo mestskej časti Bratislava-Petržalka
s ch v a ľ u j e 
finančný príspevok na organizáciu škôl v prírode pri MŠ a ZŠ v zriaďovateľskej pôsobnosti mestskej časti Bratislava-Petržalka v celkovej výške 1 mil. Sk ročne z rezervného fondu.
Plnenie: 
Uznesenie sa dlhodobo neplní.
Návrh na zrušenie uznesenia z dôvodu nedostatku finančných prostriedkov. Požiadavky škôl na finančný príspevok budú riešené pri úprave rozpočtu na rok 2007 a pri tvorbe rozpočtu mestskej časti na ďalšie roky.

č. 155 z 29.6.2004:
Žiadosť farnosti Sv. Rodiny – Petržalka II o bezúročnú návratnú  finančnú  výpomoc od mestskej časti Bratislava-Petržalka

Miestne zastupiteľstvo mestskej časti Bratislava-Petržalka
s ch v a ľ u j e 
návratnú finančnú výpomoc vo výške 5 mil. Sk z Fondu rozvoja bývania pre farnosť Sv. Rodiny – Petržalka II na 5 rokov s účelovým určením na splatenie dosiaľ neuhradených prác s podmienkou  mesačných splátok vo výške minimálne 70 tis. Sk a založením predložených pozemkov farnosti Sedembolestnej v mestskej časti Bratislava-Vajnory ako záruky  
p o v e r u j e 
starostu mestskej časti Bratislava-Petržalka rokovať o možnosti získania cirkevných pozemkov do dlhodobého prenájmu za účelom výstavby nájomných bytov.
Plnenie:
Uznesenie je priebežne plnené. Predstavitelia mestskej časti rokovali o možnosti získania cirkevných pozemkov do dlhodobého prenájmu, k dohode však nedošlo, z dôvodu, že neboli k dispozícii vhodné pozemky.
Kontrola: 31.10.2007

č. 226 z 24.5.2005
Spoluúčasť mestskej časti Bratislava-Petržalka v rozvojovom partnerstve Iniciatíva spoločenstva EQUAL

Miestne zastupiteľstvo mestskej časti Bratislava-Petržalka
s ch v a ľ u j e 
spoluúčasť v rozvojovom partnerstve v programe EQUAL v rozsahu poskytnutia prenájmu priestorov a v rozsahu medializácie projektu.
Plnenie:
Projekt bol pravidelne medializovaný v Petržalských novinách, koordinátorom projektu mestská časť poskytla priestory v ZŠ Dudova 2 . Projekt bude končiť k 1.7. 2007.

č. 246 z 28.6.2005
Návrh riešenia zariadení pre zberné nádoby na komunálny odpad v mestskej časti Bratislava-Petržalka

Miestne zastupiteľstvo mestskej časti Bratislava-Petržalka
1.	r u š í 
    uznesenie Miestneho zastupiteľstva mestskej časti Bratislava Petržalka č. 354/2002, ktorým schválilo „Riešenie problematiky zariadení pre zberné nádoby, podľa variantu č. 3“

2. s ch v a ľ u j e 
alternatívu č. 2:
a)	Výdavky vo výške 5.000.000,- Sk pre rok 2005 a 5 000 000,- Sk pre rok 2006 z Fondu rozvoja bývania pre vybudovanie kontajnerových stanovíšť s podmienkou čerpania týchto finančných prostriedkov do 30.10.2006.
b)	Z toho príspevok mestskej časti bude vo výške 20 000,- Sk na každú zbernú nádobu vo vybudovanom kontajnerovom stanovisku podľa mestskou časťou schváleného projektu. 
Plnenie:
 viď uznesenie č. 349 z 27.6.2006, kedy bola na MZ predložená informácia o plnení uznesenia. Napriek článku v Petržalských novinách a výzvam správcovia stojísk neprejavili záujem o budovanie stojísk – uznesenie sa v praxi nerealizovalo. Správcom bytových domov bol zaslaný list, aby reagovali na uznesenie ohľadom možnosti vybudovania kontajnerových stanovíšť. Na rok 2007 nie sú v rozpočte mestskej časti plánované finančné prostriedky, ale v prípade záujmu sa vyčlenia finančné prostriedky na výstavbu kontajnerových stanovíšť.
Návrh na zrušenie uznesenia z dôvodu nedostatku finančných prostriedkov. 

č. 261 z 4.10.2005
Návrh na odpredaj objektu na Rusovskej ceste pre spoločnosť BERTON, s.r.o., Ílová ul. č. 10, 850 70 Bratislava 57

Miestne zastupiteľstvo mestskej časti Bratislava-Petržalka
s ch v a ľ u j e 
odpredaj nehnuteľnosti
–	2 620 000,- Sk – objekt, pozemok pod objektom, prípojky, 
–	2 680 000,- Sk – areálové oplotenie
spolu za cenu 5 300 000,- Sk pre žiadateľa BERTON, spol. s r.o., Bratislava, čo predstavuje 60 % ceny. V prípade nerealizácie účelu projektu definovaného v žiadosti zo dňa 27.6.2005 do 30 dní po uplynutí 2 rokov kupujúci doplatí 40 % ceny.
Plnenie:
Objekt sa priebežne rekonštruuje, aby mohol slúžiť danému účelu.
Kontrola: Ku dňu 4.10.2007 bude vykonaná kontrola realizácie účelu projektu.

č. 265 z 4.10.2005:
Projekt „Stimulovanie a skvalitňovanie vzdelávania pre potreby zamestnávateľa“

Miestne zastupiteľstvo mestskej časti Bratislava-Petržalka
s ch v a ľ u j e 

1.	Vypracovanie návrhu projektu na vzdelávanie zamestnancov mestskej časti Bratislava-Petržalka najneskôr do prerokovania rozpočtu na r. 2006
2.	Vyčlenenie finančného príspevku vo výške 5% z  rozpočtu projektu na spolufinancovanie z rozpočtu mestskej časti Bratislava-Petržalka na roky 2006 – 2007
3.	Predloženie projektu na Ministerstvo práce, sociálnych vecí a rodiny Slovenskej republiky po zverejnení výzvy.
Plnenie:
Uznesenie sa neplnilo. Bratislavský samosprávny kraj ponúkol možnosť bezplatného a okamžitého absolvovania kurzu ECDL na vodičské preukazy na počítače. Pre rok 2007  neboli vyčlenené finančné prostriedky.
Návrh na zrušenie uznesenia z dôvodu neakutálnosti.

č.  305 z 28.2.2006
Správa miestneho kontrolóra o výsledkoch  kontrolnej činnosti za rok 2005

Miestne zastupiteľstvo mestskej časti Bratislava-Petržalka
u k l a d á 
 miestnemu kontrolórovi mestskej časti Bratislava-Petržalka
1.	V prípade, ak je kontrola uvedená v schválenom pláne kontrolnej činnosti útvaru miestneho kontrolóra mestskej časti Bratislava-Petržalka, postupovať na základe schváleného plánu kontrolnej činnosti, najmä vykonať kontroly v uvedenom časovom období.   Zároveň pri všetkých vykonávaných kontrolách vydávať svojim podriadeným príkazy (poverenia) na kontrolu, ktoré budú vydané na celú dobu vykonávania kontroly. V prípade potreby vykonávania kontroly nad čas určený v poverení, vydať nové poverenie na predpokladaný čas vykonávania kontroly.
2.	Predkladať miestnemu zastupiteľstvu správy o vykonanej kontrole po predchádzajúcom prerokovaní všetkých skutočností uvádzaných v správe s kontrolovaným subjektom.
Plnenie:
Uznesenie má trvalý termín a priebežne sa plní. Osobitne ho netreba sledovať.
Návrh na zrušenie uznesenia – úlohy vyplývajú z funkčnej náplne kontrolóra.

č. 309 z 28.2.2006
Zverejnenie všetkých výberových konaní na internetovej stránke mestskej časti Bratislava-Petržalka

Miestne zastupiteľstvo mestskej časti Bratislava-Petržalka na základe ústneho návrhu poslanca Ing. Plechla
u k l a d á 
prednostovi miestneho úradu a riaditeľom miestnych  podnikov
zabezpečiť zverejnenie všetkých výberových konaní na internetovej stránke mestskej časti Bratislava-Petržalka na dobu najmenej 10 dní.
Plnenie:
Uznesenie sa priebežne plní, vyhlasované výberové konania sú zverejňované v požadovanom rozsahu.
Kontrola: 1 – krát ročne.

č. 311 z 28.3.2006
Návrh Všeobecne záväzného nariadenia mestskej časti Bratislava-Petržalka o čistote a poriadku v mestskej časti Bratislava-Petržalka

Miestne zastupiteľstvo mestskej časti Bratislava-Petržalka prerušilo rokovanie k predloženému materiálu.

u k l a d á 
prednostovi miestneho úradu 
zosúladiť návrh Všeobecne záväzného nariadenia so zákonom č. 223/2001 Z. z. o odpadoch a so zákonom č. 135/1961 Zb. o pozemných komunikáciách a opätovne predložiť na rokovanie miestneho zastupiteľstva.
Plnenie:
Daný problém bol prerokovaný s predsedom komisie ŽP a VP. Členovia komisie vyjadrili názor, že uznesenie nie je dobre formulované, nakoľko súčasne platné VZN o dodržiavaní čistoty a poriadku č.1/2000 v znení neskorších doplnkov rieši aj požadovanú problematiku čistenia komunikácií. 
Návrh na zrušenie uznesenia z dôvodu neaktuálnosti.

č. 332 z 12.4.2006
Návrh na zrušenie uznesenia miestneho zastupiteľstva č. 138/2004 a návrh na zmenu uznesenia miestneho zastupiteľstva č. 184/2004

Miestne zastupiteľstvo mestskej časti Bratislava-Petržalka
 
1.	Prerušuje  rokovanie o tomto bode.
2.	Ukladá prednostovi miestneho úradu spolu so zástupcami MŠK ISKRA Petržalka pripraviť konkrétny a záväzný materiál, ktorý bude riešiť:
a)	- priestorové umiestnenie nového ihriska
b)	- financovanie výstavby nového ihriska
c)	- harmonogram realizácie.
3. Materiál podľa bodu 2. pripraviť v najbližšom možnom termíne. Po následnom prerokovaní v odborných komisiách, miestnej rade a poslaneckých kluboch zaradiť do programu rokovania najbližšieho riadneho zasadnutia miestneho zastupiteľstva.
Plnenie:
Uznesenie nie je splnené. Na rokovanie Miestneho zastupiteľstva mestskej časti Bratislava-Petržalka dňa 27.6.2006 bola predložená informácia. Záväzný materiál však nie je možné v súčasnosti pripraviť z dôvodu, že nie je spracovaná dokumentácia pre umiestnenie stavby futbalového štadióna a schválený rozpočet stavby. Rozpočet nebol schválený ani v roku 2006, ani pre rok 2007. 
Kontrola: 30.9.2007

č. 339 z 25.4.2006
Návrh na rokovanie so ZSE o spôsobe rekonštrukcie vysokonapäťového vedenia

Miestne zastupiteľstvo mestskej časti Bratislava-Petržalka
ž i a d a 
Ing. Vieru Kimerlingová, zástupkyňu starostu plniacu úlohy starostu rokovať zo Západoslovenskou energetikou o spôsobe rekonštrukcie vysokonapäťového vedenia v oblasti Janíkovho dvora.

Plnenie: 
S členmi predstavenstva ZSE – Ing. Andrej Devečka rokoval zástupca starostu  Ing. Vávra v mesiaci júni 2006. ZSE boli ochotná prispieť sumou 15 mil. Sk na prekládku vedenia (linka 110 kV – vzduchom) za podmienky, že bude stanovený koridor trasy. Pozemky v pôvodne určenom koridore trasy totiž mesto odpredalo. Realizácia je viazaná na schválenie územného plánu mesta.
Kontrola: 30.9.2007

č. 349 z 27.6.2006
Informácia o  vykonaných opatreniach k zabezpečeniu plnenia uznesenia MZ
č. 246/2005 (riešenie kontajnerových stojísk v mestskej časti Bratislava-Petržalka)

Miestne zastupiteľstvo mestskej časti Bratislava-Petržalka
berie na vedomie
informáciu o vykonaných opatreniach k zabezpečeniu plnenia uznesenia MZ č. 246/2005 (riešenie kontajnerových stojísk v mestskej časti Bratislava-Petržalka)
schvaľuje
predĺženie platnosti uznesenia miestneho zastupiteľstva č. 246/2005 zo dňa 28.6.2005 do 30.10.2007.
Plnenie:
Listom zástupkyne starostu boli správcovia opakovanie vyzvaní, aby reagovali na uznesenie 
č. 246/2005. Na základe tejto výzvy bol záujem vybudovať 4 nové stojiská v r. 2006 a nakoľko záujem prejavilo aj Bytové družstvo Petržalka, bola platnosť uznesenia predĺžená do 30.10.2007 (viď plnenie uzn. č. 246/2005). Doteraz boli vydané dve povolenia na výstavbu kontajnerového stanovišťa na Bradáčovej č. 1 (povolenie zo dňa 20.12.2006) a Furdekovej 
č. 9-11 (povolenie zo dňa 1.2.2007).
Návrh na zrušenie uznesenia. 

č. 356 z 27.6.2006
Návrh na úpravu rozpočtu mestskej časti Bratislava-Petržalka na rok 2006 – vzájomné započítanie pohľadávok a záväzkov – „Mýtny domček“
Miestne zastupiteľstvo mestskej časti Bratislava-Petržalka
schvaľuje 
1. úpravu rozpočtu mestskej časti Bratislava-Petržalka na rok 2006 takto:
-	príjmy mestskej časti zvýšiť o 355 tis. Sk
-	výdavky mestskej časti zvýšiť o 355 tis. Sk
2. vykonanie poslaneckého prieskumu zameraného na správnosť predkladaných dokladov

odporúča
zástupkyni starostu plniacej úlohy starostu
1.	Vstúpiť do rokovania s primátorom Hlavného mesta SR Bratislavy o možnosti predĺženia nájomnej zmluvy o ďalších 9 rokov a 364 dní, čo je v kompetencii primátora. V prípade nepredĺženia nájomnej zmluvy dohodnúť vzájomné finančné vyrovnanie vo výške vložených investícií mestskou časťou.
2.	Prehodnotiť doterajšiu výšku nájomného za prenájom „Mýtneho domčeka“ vzhľadom k tomu, že pôvodne dohodnuté nájomné zohľadňovalo rozpočtový náklad investície v roku 2003 a investícia bola ukončená až v roku 2006 s vyšším rozpočtovým nákladom.
Plnenie:
Poslanecký prieskum nebol vykonaný.
ad1/ Miestny úrad mestskej časti Bratislava-Petržalka požiadal dňa 15.6.2006 listom
 č. 2006/8525/10 primátora  hlavného mesta SR Bratislavy o prehodnotenie možnosti predĺženia doby nájmu objektu „Mýtneho domčeka“ do 30.6.2016 z dôvodu, že do skončenia platnosti nájomnej zmluvy sa do rozpočtu mestskej časti nevrátia vložené finančné prostriedky. Magistrát hlavného mesta SR Bratislavy listom zo dňa 22.8.2006 oznámil, že predĺženie doby nájmu uvedenej nehnuteľnosti bude predmetom rokovania poradnej komisie primátora pre využitie nebytových priestorov hl. mesta SR Bratislavy v najbližšom možnom termíne. Primátor hl. mesta SR Bratislavy listom zo dňa 2.3.2007 oznámil starostovi mestskej časti Bratislava-Petržalka, že žiadosť bola opätovne prerokovaná v poradnej komisii primátora pre využitie nebytových priestorov a neodporúča súhlasiť s predĺžením doby nájmu nájomnej zmluvy.

ad 2/ Na zasadnutí miestneho zastupiteľstva dňa 27.6.2006 miestny kontrolór informoval o vykonanej kontrole dokladov predložených na započítanie nákladov a konštatoval, že podmienka bola splnená.
Dňa 27.9.2006 sa na Miestnom úrade mestskej časti Bratislava-Petržalka uskutočnilo rokovanie vo veci prehodnotenia doterajšej výšky nájomného. Nájomca, pán Byrtus bol oboznámený s prijatým uznesením. K návrhu zaujal dňa 6.10.2006 nesúhlasné stanovisko z dôvodov, že na rekonštrukciu Mýtneho domčeka vynaložil značné finančné prostriedky, z ktorých sa mu po vzájomne uzavretej dohode časť kompenzuje a odpočítava po dobu troch rokov. Spoločnosť Ekopaleta poukazuje na to, že oneskorené ukončenie rekonštrukcie objektu nebolo spôsobené z jej strany, a preto nevidí dôvod na zmenu podmienok nájomnej zmluvy. Materiály z kontroly vykonanej miestnym kontrolórom budú dané k dispozícii finančnej komisii.
Návrh na zrušenie odporúčacej časti uznesenia.

č. 361 z 11.7.2006
Návrh na vykonanie poslaneckého prieskumu
Miestne zastupiteľstvo mestskej časti Bratislava-Petržalka
schvaľuje
na návrh poslaneckého klubu SDKÚ vykonanie poslaneckého prieskumu na oddelení správy miestneho majetku Miestneho úradu mestskej časti Bratislava-Petržalka.
								Termín: do 30.9.2006
Plnenie:
Uznesenie nie je splnené. Poslanecký prieskum na oddelení nebol vykonaný. Pre nezáujem zo strany poslancov nebola menovaná komisia na uskutočnenie poslaneckého prieskumu.
Návrh na zrušenie uznesenia z dôvodu neaktuálnosti.

č. 376 z 10.10.2006
Návrh na predĺženie platnosti uznesenia Miestneho zastupiteľstva mestskej časti Bratislava-Petržalka č. 345 z 27.6.2006

Miestne zastupiteľstvo mestskej časti Bratislava-Petržalka
s ch v a ľ u j e 
1.	zmenu uznesenia Miestneho zastupiteľstva mestskej časti Bratislava-Petržalka č. 345 z 27.6.2006 v podmienkovej časti uznesenia v znení: „.... za podmienky podpísania darovacej zmluvy investície minimálne 10 mil. Sk na vybudovanie športových centier mládeže v ZŠ Dudova č. 2 a v ZŠ Budatínska č. 61“
2.	predĺženie platnosti uznesenia Miestneho zastupiteľstva mestskej časti Bratislava-Petržalka č. 345 z 27.6.2006 do 30 dní od  schválenia tohto uznesenia, t.j. do 9.11.2006.
Plnenie:
Zmluva s FC ARTMEDIA bola podpísaná 10.11.200. Na základe tejto zmluvy sa FC ARTMEDIA výslovne zaväzuje poskytnúť mestskej časti Bratislava-Petržalka dar, ktorý zodpovedá sume 10 mil. Sk zložením do notárskej úschovy v prospech mestskej časti najneskôr v lehote do 30 kalendárnych dní odo dňa nadobudnutia právoplatnosti všeobecne záväzného nariadenia zmeny územného plánu, ktorým bude zmenené funkčné využitie územia plánovanej realizácie výstavby „Areál FC ARTMEDIA“ z funkcie šport na funkciu zmiešaného bývania a občianskej vybavenosti.
Kontrola: 31.10.2007

č. 381 z 21.11.2006
Návrh všeobecného riešenia dlhodobého prenájmu pozemkov pod novovybudovanými kontajnerovými stanovišťami na dobu 30 rokov

Miestne zastupiteľstvo mestskej časti Bratislava-Petržalka
s ch v a ľ u j e   s pripomienkami
1.	Všeobecné riešenie dlhodobého prenájmu pozemkov pod novovybudovanými kontajnerovými stanovišťami na dobu 30 rokov za cenu 1,- Sk/m2/rok v k.ú. Petržalka s tým, že nájom bude uhradený vopred za celú dobu nájmu.
2.	Dlhodobý prenájom pozemkov pod kontajnerovými stanovišťami do výmery 30 m2 na dobu 30 rokov je v kompetencii starostu mestskej časti Bratislava-Petržalka. Pri vyššej výmere kontajnerového stanovišťa schvaľuje prenájom pozemkov Miestne zastupiteľstvo mestskej časti Bratislava-Petržalka.
3.	Každú žiadosť o vybudovanie kontajnerového stanovišťa predložiť na vyjadrenie komisii životného prostredia.
V roku 2006 boli oddelením územného rozvoja a dopravy vydané dve povolenia na výstavbu kontajnerového stanovišťa a v roku 2007 bola predložená na odd. územného rozvoja a dopravy jedna žiadosť o vybudovanie nového kontajnerového stanovišťa.
Nový termín kontroly plnenia uznesenia: 30.9.2007

č. 382 z 21.11.2006
Návrh na predĺženie doby zníženia nájomného obyvateľom DOS, Medveďovej č. 21

Miestne zastupiteľstvo mestskej časti Bratislava-Petržalka
s ch v a ľ u j e 
predĺženie platnosti zníženia nájomného pre obyvateľov DOS Medveďovej č. 21 do 
31. decembra 2007.
Plnenie:
Vzhľadom na termín je uznesenie priebežne plnené.

č. 383 z 21.11.2006
Doplnenie uznesenia Miestneho zastupiteľstva mestskej časti Bratislava-Petržalka 
č. 246/2005 vo veci uzamykania kontajnerových stanovíšť

Miestne zastupiteľstvo mestskej časti Bratislava-Petržalka
s ch v a ľ u j e 
uznesenie, ktorým sa dopĺňa uznesenie MZ č. 246/2005 o bod c), ktorý znie:
d)	použitie schválených finančných prostriedkov aj na zabezpečenie uzamykania jestvujúcich kontajnerových stanovíšť podľa skutočne vynaložených nákladov prostredníctvom Miestneho podniku verejnoprospešných služieb Petržalka do výšky 50 % vynaložených nákladov, maximálne však 25 tis. Sk.

Plnenie:
Uznesenie sa neplní. Odd. ŽP a m. p. VPS v roku 20065 nemali a pre rok 2007 nie sú ani rozpočtované finančné prostriedky na budovanie a uzamykanie kontajnerových stanovíšť. Záujemcovia sú upozorňovaní, že všetky doklady si musia zabezpečiť sami a finančné prostriedky im budú vrátené až po realizácii, takže o akciu nebol veľký záujem. T. č. odd. ŽP a ÚRaD evidujú 5 záujemcov o uzamykanie kontajnerových stanovíšť, ktorým boli vydané povolenia. Od 1.6.2007 je m. p. VPS po dohode so záujemcami  pripravený realizovať uzamykanie stanovíšť za predpokladu, že následne bude otázka financovania dokončená.
Návrh na zrušenie uznesenia z dôvodu nedostatku finančných prostriedkov.